Zuma het ŉ verpligting om te sê wie steel, sê DAPres. Jacob Zuma. Foto: Flickr/GovernmentZA Pres. Jacob Zuma het ŉ wetlike verpligting om aan wetstoepassers te rapporteer indien hy weet van enigiemand wat by kriminele gedrag betrokke is, en as hy dit nie doen nie, ondermyn hy die stryd teen korrupsie, het die Mmusi Maimane, leier van die DA, Sondag gesê. Maroela Media het vroeër berig Zuma het onder andere gesê: “Dit is die diewe en ek weet hulle steel. Ek sien hulle. Ek ken hulle.” Maimane het gesê indien Zuma geglo kan word, word hy kragtens artikel 34(1) en (2) van die Wet op die Voorkoming en Bestryding van Korrupte Bedrywighede verplig om “diegene wat steel” by die Suid-Afrikaanse Polisiediens aan te gee. “Vir pres. Zuma om aan die inligting vas te hou vir politieke redes, ondermyn die stryd teen korrupsie en dit maak hom ŉ medepligtige aan misdaad,” het hy gesê. “Ek het Dinsdag klagtes teen pres. Zuma aanhangig gemaak in terme van die Wet op die Voorkoming en Bestryding van Korrupte Bedrywighede; ek sal dus die SAPD versoek om hul ondersoek te vergroot om ook diegene, wat die president weet wie steel, te ondersoek.” Maimane het bygevoeg dit was onverantwoordelik en onwettig vir die president van die land om inligting te hê wat met korrupsie verband hou en dit nie aan die betrokke partye te oorhandig om te ondersoek en te vervolg nie. “Maar dit is geen verrassing nie, aangesien Zuma baie min begrip toon in die negatiewe impak van korrupsie. Dit is dieselfde man wat in ŉ stadium gesê het korrupsie is ŉ ‘Westerse paradigma’-misdaad waar daar ‘geen slagoffers is nie’.” Maimane het gesê Zuma bewys steeds daagliks dat hy nie geskik is om die president van Suid-Afrika te wees nie. “Die Demokratiese Alliansie sal sy stryd om korrupsie voortsit.” Zuma het Vrydag aan ANC-ondersteuners in Pietermaritzburg gesê hy is nie ŉ dief nie, maar hy weet wie die staatskas besteel. “Die waarheid is, ek is nie ŉ dief nie en daar is geen bewyse om dit te staaf nie. Die waarheid is dat diegene wat my van diefstal beskuldig, hulself verryk deur diefstal. Ek weet wie hulle is.”